Henning Hyllested (EL), 2013-01-15:
Jeg vil ikke bare lade forslaget være omgærdet med sympati og velvilje, tak for debatten, og jeg skal give dig, skal jeg.
Vi synes faktisk, at det er et ganske fornuftigt forslag.
Vi har selvfølgelig også som altid nogle kritiske bemærkninger, og dem vender jeg tilbage til, men vi synes faktisk, at det er et ganske fornuftigt forslag.
Det er jo rigtigt, som der er blevet gjort opmærksom på, at vi jo indtil for nylig var enige med Socialdemokraterne og SF om, at det er et fornuftigt tiltag at tage.
Og der har som sagt været fremsat næsten enslydende forslag om det her, hvor Socialdemokraterne og SF jo altså også var med.
Det er befriende at høre den socialdemokratiske ordfører stå på talerstolen og sige: Det er også pinligt, men sådan må det være.
Det, der så må være, må jo være, at man er blevet regeringsparti og pludselig er blevet ... ansvarlig.
Spritkørsel er jo stadig et udbredt fænomen, om end der, som også andre har gjort opmærksom på, glædeligvis er sket et fald i antallet af bilister, der kører bil i påvirket tilstand.
Men trods talrige kampagner, henstillinger og med tiden også skærpede sanktioner er der altså alt for mange, der stadig væk overtræder forbuddet, og der er desværre også en del gengangere.
Det kunne jo tyde på, at der er bilister – det ved vi jo også – der er immune over for kampagnerne og de sanktioner, de eventuelt måtte blive idømt.
Vi finder faktisk også, at samfundet har været ret langmodigt over for de bilister, der kører spritkørsel, og alt for ofte har idømt forholdsvis milde straffe til dem, der har sat medtrafikanters liv og lemmer på spil.
Det er således kun i meget grove tilfælde, at bilen er blevet beslaglagt.
Så alene af den grund hilser vi forslaget velkommen, men som jeg sagde, har vi dog også et par kritiske kommentarer.
Med den udskiftningstakt, der er af den danske bilpark, hvor personbilernes gennemsnitsalder vel er omkring 10 år, så går der jo da et par årtier, før alle biler er udstyret med alkohollås.
Det synes vi måske er lige længe nok.
Vi kunne godt forestille os, at man etablerede en eller anden slags glidende overgang, så alle biler uanset alder udstyres med alkohollås.
Man kunne jo henvise til den tidligere trafikordfører for Socialdemokratiet, hr. Magnus Heunicke, som foreslog, at det skete i forbindelse med det periodiske syn.
Men det var så dengang, hvor Socialdemokraterne mente, at der skulle være alkohollås i bilerne fra dag et.
Forslaget giver heller ikke nogen oplysninger om, hvorvidt alkolåsen virker, hvis det er bilistens medpassagerer, der blæser, men det er jo sådan nogle ting, man kan komme ud for.
Man kunne i stedet for vælge at se hele problemet omkring alkolåse, og det har sådan set også været inde i debatten, som en del af straffeforanstaltningerne.
Hvis vi nu anser det for at være et led i straffeforanstaltningerne, slipper man også uden om hele den der EU-diskussion om, at det er tekniske handelshindringer.
Vi kan fint støtte den svenske ordning, hvor en alkolås i mildere tilfælde, og det kunne også være i førstegangstilfældet, tilbydes som et alternativ til frakendelse af kørekortet.
Her kan bilisten beholde kørekortet, hvis der bliver installeret en alkolås i 2 år,
og for meget grove overtrædelser bliver alkohollåsen påbudt som en betingelse for at kunne generhverve kørekortet.
Man kunne jo godt tænke i de baner og så bruge alkohollåsen på den måde.
Så slipper man i hvert for diskussionen om, at det her er en teknisk handelshindring.
Jeg vil også godt i den forbindelse, når vi nu er inde på den snak,
sige, at jeg synes, at det er meget kritisabelt – vi har helt tilbage i 2010, så det er snart 3 år siden, vedtaget sanktioner, som efter vores mening slet ikke er skrappe nok, og det er 10 måneder siden, vi sidst behandlede et beslutningsforslag, hvor der også blev lovet bod og bedring – at de ikke kan nosse sig færdige over i Justitsministeriet og få det her på banen.
Jeg ved godt, at vi ikke klandre transportministeren for det.
Jeg synes, at vi som et enigt Ting skal efterlyse det og sige: Den går ikke; nu må det snart komme.
Ellers kan vi næsten ikke komme i gang med forslag til at forbedre det gennem noget af det, som jeg lige har været inde på.
Så er der en diskussion, som jeg også selv har deltaget i.
Jeg synes ikke, at de argumenter – jeg har ligesom også forsøgt at gøre opmærksom på det i mine kommentarer – som man prøver at fremføre, helt holder.
Det sidste argument, som jeg lige synes at jeg vil kommentere, er det der med den hårdtarbejdende enlige mor, der har cyklet i 6 år med børnene på cyklen, og som så anskaffer sig en bil.
Jeg tror helt ærligt, at den enlige mor, som har knoklet og smurt leverpostejmadder, og hvad det hedder i regeringens jargon, vil være rigtig glad for, når hun sætter sig ind i bilen eller måske alligevel tager cyklen og transporterer barnet bag på den, ikke at møde en spritbilist og blive knaldet ned af vedkommende.